ועדת הפנים ואיכות הסביבה, כנסת 18, פרוטוקול מספר 52, 2009-07-21 14:30

דוד אזולאי: צהרים טובים לכולם.

דוד אזולאי: אני פותח את ישיבת ועדת הפנים והגנת הסביבה.

דוד אזולאי: אנחנו דנים היום על פי בקשתו של מבקר המדינה מר מיכה לינדנשטראוס בעניין הארכת המועד של הגשת הדין וחשבון של מבקר המדינה בדבר חשבונות הסיעות והרשימות שהשתתפו בבחירות לרשויות המקומיות שהתקיימו בנובמבר 2008.

דוד אזולאי: אדוני המנכ"ל, האם זה קשור לוועדה שעשינו לפני כן לגבי הרשויות המקומיות כשהארכנו את המועד?

שמואל גולן: זה חלק.

שמואל גולן: אדוני היושב ראש, אנחנו מדברים על הסיעות העצמאיות.

שמואל גולן: הדיון הקודם התייחס לסיעות הבת וסיעות האם, כשבאו לפה מפלגות וביקשו דחייה בהגשת הדוח.

שמואל גולן: כמובן שזה מחייב גם אותנו אחרי זה לבקש דחייה בהגשת הדוח לכנסת כתוצאה מזה שהמפלגות בחלקן לא מוכנות.

שמואל גולן: הלוא הן צריכות להגיש גם את הדוח של מערכת הבחירות לכנסת השמונה-עשרה, גם את הבחירות לרשויות המקומיות, ויש להן גם את הדוחות השוטפים.

שמואל גולן: לכן, היתה פניה, וזו היתה ההחלטה שהיתה לפני כשבועיים בערך.

שמואל גולן: היום אנחנו מבקשים דחייה של הסיעות העצמאיות.

שמואל גולן: היו בסביבות 1,150 סיעות שהתמודדו לרשויות המקומיות ב-172 רשויות מקומיות.

דוד אזולאי: אלה העצמאיות.

שמואל גולן: סך הכול התמודדו במערכת הבחירות.

שמואל גולן: מתוכן כ-250 זה סיעות שמגדירות את עצמן כסיעות בת, והן לא יגישו אלא המפלגות יגישו על פי מה שקבעה הכנסת לפני שבועיים.

שמואל גולן: היתרה היו צריכים להגיש לנו.

שמואל גולן: כמעט 1,000 סיעות היו צריכות להגיש לנו דוחות.

שמואל גולן: כ-200 לא הגישו, 850 הגישו.

דוד אזולאי: כלומר, רוב המתמודדים ברשויות המקומיות זה רשימות עצמאיות.

שמואל גולן: רוב המתמודדים הן רשימות עצמאיות.

שמואל גולן: אנחנו קיבלנו עד היום דוחות כספיים של 850 רשימות.

דוד אזולאי: כמה מתוכן רשימות שיש להן רשימת בת?

שמואל גולן: המפלגות הכריזו על בסביבות 200.

שמואל גולן: יש תמיד איזו מחלוקת.

שמואל גולן: יש כאלה שמציינים את עצמם.

שמואל גולן: הם משויכים לאיזו מפלגה כזאת או אחרת.

שמואל גולן: אבל, לא תמיד המפלגה מודיעה למשרד הפנים שהיא זו שמוגדרת כסיעת בת, ולכן הם מופיעים אצלנו כסיעה עצמאית.

שמואל גולן: יש גם מושג שנקרא סיעות משולבות של סיעה עצמאית מחוברת עם סיעה שהיתה כבר מיוצגת שם.

שמואל גולן: אבל, הדיון כרגע הוא על הסיעות העצמאיות.

שמואל גולן: הגישו לנו בערך 850 סיעות.

שמואל גולן: אנחנו בדקנו את כל הסיעות האלה, כבר סיימנו את הביקורת.

שמואל גולן: אבל, יש תהליך, והתהליך הוא זה שאנחנו חייבים לקבל את תגובתם כי אחרת אנחנו לא יכולים לפרסם את הדבר הזה.

שמואל גולן: המצב הוא כרגע שכ-300 ומשהו לא השיבו לנו עדיין.

שמואל גולן: אני מקווה שישיבו לנו, כי אחרת הן כמובן לא יהיו זכאיות להפרש כספי שהן צריכות לקבל.

שמואל גולן: רובם הלוא צריכות לקבל כסף מהמדינה.

שמואל גולן: אנחנו שלחנו למעל 300 תגובה שלנו, ואנחנו מחכים למה שנקרא השגות.

שמואל גולן: אנחנו נמצאים במצב שאם אנחנו לא נדחה את הדוח, אנחנו נצטרך לפרסם דוח מבלי לקבל את תגובתם של חלק גדול מהסיעות.

דוד אזולאי: הבקשה שלכם היא להאריך את מועד הגשת הדוח עד ה-26.8.

שמואל גולן: כן.

שמואל גולן: אנחנו סבורים שחודש מספיק לנו לעניין הזה, וזה בתקווה.

שמואל גולן: יהיו כנראה עוד כמה בודדים שנרוץ אחריהם.

שמואל גולן: אבל, זה צריך להיות ברור כי מי שלא מגיש לנו, או לא מסכם איתנו, בסופו של דבר אנחנו לא ממליצים על דוח חיובי, ואז הם לא זכאים לקבל את ההפרש הכספי שהמדינה צריכה לתת להם.

שמואל גולן: אתמול גם היה דיון על חלק מהסיעות שלא ביקשו מימון – כ-50 או 60 סיעות שלא ביקשו מימון, ואתמול ביקשו מהכנסת את האפשרות להגיש עכשיו.

שמואל גולן: היועצת המשפטית של המשרד ציינה מה המשמעויות של העניין, וזה מופיע בפרוטוקול.

שמואל גולן: תצטרך להתקבל החלטה גם לגבי מה שהיה אתמול.

דוד אזולאי: האם מדובר לגבי הצעת החוק שעברה פה אתמול?

שמואל גולן: כן.

דוד אזולאי: אם כך, אנחנו נאשר את הארכת המועד להגשת הדוח של מבקר המדינה על פי סעיף - - -

מאור דבוש: אדוני, אני עו"ד במשרד המפקח הארצי על הבחירות במשרד הפנים ואני מבקש להעיר הערה.

מאור דבוש: קודם כל, הארכה של החודש מלבד זה שזה מערים קשיים כלכליים עצומים על הרשימות שהתחייבו לשלם לספקים, לעובדים ולכל האנשים שנתנו להם שירות במהלך הבחירות ולפני, ישנה עוד בעיה של רשימות עצמאיות שלא הגישו דוח למבקר המדינה והערבות שלהם למעשה תפוג עכשיו.

מאור דבוש: למעשה, אנחנו נצטרך לבקש מהם לחדש את הערבות.

שמואל גולן: מי שלא הגיש צריך לחלט לו את הערבות.

מאור דבוש: אבל, הערבות תפוג.

מאור דבוש: אחרי תשעה חודשים הערבות פגה.

שמואל גולן: אנחנו כבר לא מקבלים דוחות.

שמואל גולן: אני ביקשתי מהיושב ראש לאשר לנו דחייה של חודש בכדי לסכם את הביקורת שכבר סיכמנו אותה.

שמואל גולן: אנחנו סיימנו את הביקורת.

מאור דבוש: אתה תחלט ערבות לרשימה שלא הגישה לך דוח, ואתה צריך לקחת לה 85% בחזרה?

שמואל גולן: לא, לחלט זה משהו אחר.

שמואל גולן: כל סיעה נתנה לך ערבות, והערבות הזאת באה בכדי לתת ביטחון שהוא מגיש דוח.

שמואל גולן: כי הרי אתם הלוא נתתם לו מקדמה, וזה במקום המקדמה.

שמואל גולן: מי שלא הגיש דוח, זה בדיוק מחובת

שמואל גולן: כם לחלט עכשיו.

דוד אזולאי: כמה לא הגישו דוחות?

שמואל גולן: בסביבות 200.

נורית ישראלי: מנכ"ל המשרד שלנו, האם אתה יכול להעביר למשרד הפנים רשימה של כאלה שלא הגישו דוחות?

שמואל גולן: כן, בטח.

נורית ישראלי: בעצם הם כבר לא יכולים להגיש.

נורית ישראלי: הם באיחור עצום.

נורית ישראלי: הם היו צריכים להגיש בסוף פברואר, ותחלטו להם ואז אין בעיה של הערבות.

נורית ישראלי: אתם תקבלו את זה תוך כמה ימים.

מאור דבוש: אנחנו צריכים את זה כמה שיותר מהר בשביל לחלט ערבויות.

נורית ישראלי: התאריך המקורי שלנו היה 26.7.

נורית ישראלי: אנחנו היום ב-21.

נורית ישראלי: כמה ימים לוקח לך להעביר לו את הרשימה?

שמואל גולן: תוך יום אתה מקבל את זה.

דוד אזולאי: רגע.

דוד אזולאי: לפני שאתם מתחילים להעביר רשימות, ולפני שאתם מחלטים, ולפני שאתם סוגרים את כל העניינים, אנחנו עדיין פה.

דוד אזולאי: אתמול עבר פה חוק בקריאה טרומית והוא הוכן לקריאה ראשונה.

דוד אזולאי: איך החוק הזה מתחבר למה שכרגע סיכמתם?

שמואל גולן: בוא נאמר כך: יש בערך 60 רשימות שמסיבה כזאת או אחרת – לא ברור לי למה, למרות שמשרד הפנים הודיע להם – לא ביקשו מימון, והן זכאיות למימון.

שמואל גולן: אני חושב שהם עשו את זה כי הם רצו בעצם להמתין ולראות אם הם זוכים, כי יש כאלה שלוקחים מקדמות, ולאחר מכן לא זוכים במערכת הבחירות, ואז הם נאלצים כמובן להחזיר את הכסף.

שמואל גולן: זאת הסיבה שכנראה לא ביקשו את הכסף.

שמואל גולן: הן זכאיות לכסף.

תומר רוזנר: לא.

תומר רוזנר: היה להם 21 יום אחרי הבחירות להגיש.

תומר רוזנר: לא בגלל זה.

תומר רוזנר: זאת אומרת, הם כבר ידעו את התוצאות.

תומר רוזנר: הם פשוט לא הגישו.

נורית ישראלי: הם כנראה לא היו מודעים.

שמואל גולן: לי זה נראה מאוד מוזר שסיעה שהיא זכתה, ויש לה מנדטים, והיא זכאית לכסף, ויש כאלה שזכאים להרבה מאוד כסף, משום מה לא פנו.

נורית ישראלי: אם יורשה לי אדוני היושב ראש, אין חפיפה בין משלמי הערבויות ועם מבקשי המימון.

נורית ישראלי: מי שמבקש מימון, מפקיד ערבות.

שמואל גולן: נכון.

נורית ישראלי: יש לנו קבוצה של 60 איש שלא ביקשו מימון, ולא הפקידו ערבות.

נורית ישראלי: כשהוראת השעה תעבור הם יוכלו לבקש, ולקבל 85% שיהווה עבורם 100%, ונצטרך לפתוח את החשבונות, ולעשות את הכול מחדש – זה קבוצה אחת.

שמואל גולן: זה סיפור אחר, זה ייקח לנו זמן.

נורית ישראלי: חוץ מזה, יש קבוצה - - -

תומר רוזנר: רגע, השאלה לגבי הקבוצה הזאת, וזו שאלה ששואל היושב ראש והיא שאלה במקום.

תומר רוזנר: הרי כל סיעה צריכה להגיש את הדוחות במועד בלי קשר לשאלת המימון.

תומר רוזנר: מתוך ה-60 האלה יש סיעות שלא הגישו דוחות?

שמואל גולן: אין לי כרגע את הנתון, אבל רוב ה-60 האלה שהן זכאיות למימון, הגישו דוחות.

שמואל גולן: חלקן יקבלו את הדוח כפי שהוא יקבל.

שמואל גולן: חלקן נמצאים בגירעון.

דוד אזולאי: מי שלא הגיש דוח הוא גם לא יוכל לקבל, והוא לא זכאי לקבל למרות החוק ולמרות הארכת המועד.

שמואל גולן: נכון מאוד.

שמואל גולן: לפי דעתי, היועצת המשפטית גם אמרה את זה אתמול.

שמואל גולן: המשמעות של הדבר הזה מבחינתנו - מעבר לבעייתיות של חצי שנה או שלושת רבעי שנה אחרי הבחירות פתאום נזכרים לקבל כסף ולהגיש את הכול - המשמעות שלנו היא שאנחנו מתחילים את הכול מההתחלה עם ה-60 האלה.

שמואל גולן: הם יגישו לנו דוח חדש.

שמואל גולן: אנחנו נצטרך אחרי זה למנות לו רואה חשבון ולהתחיל לבדוק אותו כי הכול חדש שם – מקבלים כסף.

שמואל גולן: זה יהיה לגבי ה-60.

תומר רוזנר: השאלה הנשאלת היא כזאת, לפי החוק הסמכות להאריך את המועד להגשת הדוחות על-ידי הרשימות השונות שהן היו צריכות להיות מוגשות שלושה חודשים לאחר הבחירות, היא סמכות של מבקר המדינה.

שמואל גולן: אמת.

תומר רוזנר: אני מבין שאתם הארכתם את המועד להגשת הדוחות.

נורית ישראלי: למי שביקש.

תומר רוזנר: האם יש כאלה שלא הגישו ולא ביקשו?

שמואל גולן: לא, לא.

שמואל גולן: על מנת שאנחנו נוכל להאריך למישהו, אנחנו צריכים להאריך קודם כל לעצמנו.

שמואל גולן: אנחנו צריכים לקבל אישור מוועדת הפנים.

נורית ישראלי: עכשיו אין יותר הארכות, אנחנו גמרנו את ההארכות.

תומר רוזנר: השאלה היא האם יש החלטה כזאת - - -

נורית ישראלי: אנחנו לא מסוגלים טכנית.

נורית ישראלי: אנשים היו צריכים להגיש ב-25 לפברואר.

נורית ישראלי: נניח שהם קיבלו חודש או חודש וחצי אורכה.

שמואל גולן: היו כאלה שיותר.

נורית ישראלי: עשינו עבודה ענקית, הכנו טיוטות של הדוחות, ושלחנו להם במסגרת כללי הצדק הטבעי, ולפי סדרי העבודה המקובלים, אלינו לתגובה.

נורית ישראלי: חלק מהתגובות קיבלנו, לחלק אנחנו עדיין מחכים.

נורית ישראלי: לחלק מהאנשים שקיבלנו תגובות, יש סיבוב שני, ואנחנו מחכים לתגובות סיבוב שני.

נורית ישראלי: במצב דברים זה אנחנו מבחינה טכנית לקראת סיום.

נורית ישראלי: אנחנו לא במצב תחילי שמישהו עכשיו יגיש לי את הדוח שהיה צריך להגיש לי בסוף פברואר, ואני אפתח את כל המערכת שלי מחדש.

שמואל גולן: אין דבר כזה.

נורית ישראלי: אנחנו עכשיו בסוף של התהליך, ולא בהתחלה של התהליך.

תומר רוזנר: צריך להבהיר לוועדה הנכבדה מה שאמר מר דבוש ממשרד הפנים.

תומר רוזנר: המשמעות של הדחייה הזאת היא פגיעה באותם אלה שהיו בסדר.

תומר רוזנר: אדם שהגיש בזמן, בתוך השלושה חודשים שהוא צריך להגיש, מחכה את החמישה חודשים שהחוק קצב למבקר המדינה להגיש את הדוחות שלו, כדי לקבל את היתרה של 15% שמגיעה לו אם מגיעה לו ואם הוא היה בסדר.

תומר רוזנר: אומר מר דבוש, ובצדק, סיעות שמאמינות שהחוק במדינה מתקיים כסדרו, התחייבו לספקים ולאנשים שעבדו במערכת הבחירות ולכל מיני דברים, על סמך ה-15% האלה.

תומר רוזנר: אם אנחנו דוחים עכשיו, אז המשמעות היא שאותם אנשים שהיו בסדר - - -

דוד אזולאי: על ה-15% בלבד.

שמואל גולן: רק על ה-15%.

תומר רוזנר: על ה-15% האלה, הם יצטרכו לחכות עכשיו עוד חודש.

דוד אזולאי: ואי אפשר כרגע להעביר את ה-15%, אלא עד שיוגש הדוח.

שמואל גולן: עד שאנחנו מפרסמים את הדוח, משרד הפנים - - -

נורית ישראלי: התוצאה היא באמת כמו שאומר היועץ המשפטי הנכבד של הוועדה שבעצם הטובים ניזוקים בגלל הרעים במירכאות.

נורית ישראלי: אבל, אני לא רואה דרך שבה אנחנו יכולים להתמודד.

נורית ישראלי: הרי הדוח הוא אחד שמוגש בבת אחת.

נורית ישראלי: מתוך המכלול הזה שאנחנו דוחים להם, יותר מרבע מהקבוצה הדחייה היא בגללם.

נורית ישראלי: בגלל שהם ביקשו מלכתחילה דחייה, או בגלל שבמהלך הדיאלוג הזה של הטיוטה והתגובות, הם עיכבו לנו את התגובות.

נורית ישראלי: זאת אומרת, בערך סדר גודל של חצי – ורק תתקן אותי אם זה מדויק - חצי מהקבוצה הזאת שאנחנו דוחים לה עכשיו, הם ביקשו דחייה.

נורית ישראלי: זאת אומרת, כשאדם מבקש דחייה הוא צריך להבין שתהיה לזה משמעות.

נורית ישראלי: יש חצי שהם יחד בכיתה עם כל הילדים שצועקים עליהם למרות שהם ילדים טובים, מה לעשות?

תומר רוזנר: לא, לא.

תומר רוזנר: אני זהיר בדבריי.

תומר רוזנר: חלק מהבקשה של הדחייה היא בשל כך שאתם מקפידים קלה כבחמורה לשלוח טיוטא ועוד פעם טיוטא, ועוד פעם, ולחכות לתשובה וכו', שזה בסדר גמור.

נורית ישראלי: כללי צדק טבעי.

תומר רוזנר: זה גם מאריך את העבודה שלכם.

תומר רוזנר: החוק נתן לכם חמישה חודשים, וכנראה שזה אולי לא מספיק.

שמואל גולן: נכון מאוד, על זה אני רוצה לדבר.

שמואל גולן: אני רוצה להאיר את תשומת לב הוועדה שבכל הדוחות שמבקר המדינה הגיש - המבקרים הקודמים - אנחנו בפירוש תמיד מציינים שהזמן לא מספיק.

שמואל גולן: צריך לתקן את החוק.

שמואל גולן: מבקר המדינה הקודם, ומבקרת המדינה שהיתה לפניו, גם ביקשו להאריך את חמשת החודשים האלה.

דוד אזולאי: אדוני הנכבד, במקום להגיד להאריך את החוק, לתקן את החוק, אני מציע לכם את הדבר הבא.

דוד אזולאי: אם הנושא הוא כל כך חשוב, ואם אתם כל כך רוצים לשנות, אנא מכם ליזום מהלך של חקיקה ממשלתית.

נורית ישראלי: אנחנו לא ממשלה.

שמואל גולן: אנחנו לא יכולים.

שמואל גולן: הדבר היחיד שעשינו, אדוני היושב ראש, הוא שפנינו כבר.

שמואל גולן: אני פניתי, המבקר פנה במכתב לחבר הכנסת פינס, יושב-ראש הוועדה הקודמת, לפני מערכת הבחירות.

דוד אזולאי: סליחה, עם כל הכבוד, זו לא הפרוצדורה.

דוד אזולאי: אני מציע לכם לפנות לשר המשפטים, ולהסביר לו את העניין ולבקש.

דוד אזולאי: לא לוועדת הפנים, ועדת הפנים היא לא בר סמכא לקבוע האם להאריך או לא.

דוד אזולאי: אחר כך זה יגיע אלינו, וזה סיפור אחר.

שמואל גולן: ועדת הפנים אחראית על החוק.

דוד אזולאי: אחר כך.

דוד אזולאי: שלא יקרה ששוב הפעם נקיים עוד הפעם דיון, והנושא הזה יעלה, כי חבל, אני מציע כבר עכשיו להוציא מכתב לשר המשפטים ולהציג בפניו את הבעיה.

דוד אזולאי: תוציאו גם אלינו העתק, ואנחנו גם נפנה.

שמואל גולן: אגב, גם שר הפנים פנה.

שמואל גולן: גם שר הפנים הקודם חבר הכנסת שטרית פנה וביקש.

דוד אזולאי: אז אולי זה היה בשעת הדמדומים, ודברים נפלו בין הכיסאות ולא טופלו.

דוד אזולאי: יש לנו עכשיו עוד ארבע שנים וחצי, תבחרו לטפל בזה עכשיו.

תומר רוזנר: כפי שאומר מר גולן חלק מחוסר הגשת הדוח במועד נובע גם מהקשיים של משרד מבקר המדינה עצמו להשלים את הבדיקה במועד.

תומר רוזנר: השאלה הנשאלת היא כזאת, ואין תורה שבכתב בנושא הזה, השאלה היא האם לא ניתן לחלק את הדוח לחלקים?

שמואל גולן: בלתי אפשרי.

תומר רוזנר: יש מחצית מהסיעות שכבר סיימתם.

דוד אזולאי: יותר ממחצית.

נורית ישראלי: אבל, באותה רשות יש אחד שכן, ואחד שלא.

שמואל גולן: באותה רשות אחת הגישה, ואחת לא הגישה.

שמואל גולן: אנחנו רודפים אחרי כמה כאלה שבאמת אנחנו יודעים שהוציאו הרבה כסף.

שמואל גולן: בחלקם לא ענו לנו, ובחלקם לא סיימו איתנו את העבודה.

תומר רוזנר: זה בסדר.

שמואל גולן: זה יהיה לא הוגן שאנחנו נפרסם - - -

דוד אזולאי: למה לא הוגן?

תומר רוזנר: דוח חלקי על אותם אלה שסיימתם.

נורית ישראלי: אדוני היושב ראש, אני מבקשת קצת לשתף את הוועדה הנכבדה בסדר הגודל העצום של העבודה שמוטל עלינו.

נורית ישראלי: כפי שהוועדה שמעה, יש מעל אלף סיעות.

שמואל גולן: 1,150 סיעות.

נורית ישראלי: זו עבודה ענקית.

שמואל גולן: הפעלנו 140 משרדי רואי חשבון לעניין.

נורית ישראלי: אנחנו ממנים רואי חשבון בכל המגזרים, יודעי עברית, יודעי ערבית, לפי חלוקה גיאוגראפית, לפי יכולת ראיית חשבון מבחינת היקפים וסדרי גודל.

נורית ישראלי: זה אופרציה אדירה.

נורית ישראלי: זהו דבר ענקי שהמשרד שלנו עושה.

נורית ישראלי: אנחנו עושים המון מאמצים לשכלל.

נורית ישראלי: יש לנו מנגנוני דיווח און-ליין ממוחשבים אינטרנטיים שאנחנו הכנסנו.

נורית ישראלי: אנחנו עושים כמיטב יכולתנו כדי באמת לקצר את הטווחים ולשכלל כמה שאפשר גם בעסק הזה של האינטרנט, גם ברואי החשבון העצמאיים שאנחנו מתדרכים אותם ומפעילים אותם וכו'.

נורית ישראלי: גם ההפקה של הדוח היא עבודה מאוד גדולה.

תומר רוזנר: אני לא מבין.

תומר רוזנר: מחצית הסיעות, הדוח כבר מוכן, נכון?

תומר רוזנר: יש כבר דוח על מחצית הסיעות שהגישו כבר בזמן, והכול בסדר.

שמואל גולן: 300 סיעות אנחנו סיימנו.

תומר רוזנר: אז תשלח את זה לדפוס, ותפרסם.

תומר רוזנר: מה הסיפור?

שמואל גולן: זה לא הולך.

תומר רוזנר: למה?

תומר רוזנר: למה אנשים צריכים לסבול?

שמואל גולן: כבוד היושב ראש, מדברים לפעמים פה על היקפים כספיים שאנשים לא מבינים.

שמואל גולן: יש סיעות בערים הגדולות שהוציאו מיליוני שקלים.

דוד אזולאי: מה שהיועץ המשפטי אומר, ובצדק, הוא שיש כאלה שהיו בסדר, ולהם צריכים להעביר.

דוד אזולאי: עכשיו הולכים לעכב להם את אותם 15% בעוד חודש ימים, כאשר הם התחייבו לספקים.

דוד אזולאי: הם היו בסדר, הם התנהלו נכון, והדוח מוכן והוא יתעכב בעוד חודש ימים.

דוד אזולאי: הם יענשו על כך שהם היו בסדר, והאחרים שהם לא היו בסדר עוד יזכו בפרס ויקבלו הארכה.

דוד אזולאי: זו שאלה, ואני בהחלט תומך ברעיון הזה של לבדוק אפשרות לפצל את הדוח לשניים.

שמואל גולן: אני לא יודע אם זה שניים – זה בדיוק העניין.

שמואל גולן: כי אני צריך לבדוק את עצמי כמה סיימנו לגמרי.

שמואל גולן: סיימנו לגמרי זה כשאנחנו התיישרנו עם הצד השני, והכול מקובל עליו.

שמואל גולן: עדיין ישנו הטקס שהם יבואו למבקר ויערערו על הסנקציה וכד'.

שמואל גולן: אין לי כרגע מספר נתון בדיוק.

שמואל גולן: זה גם דבר שהוא דינמי, וכל יום הוא משתנה.

שמואל גולן: אני נתתי לך פחות או יותר בסדרי גודל איפה אנחנו נמצאים מבחינת כמות הסיעות שנמצאות.

שמואל גולן: כלומר, באיזה תהליך.

שמואל גולן: המשמעות של העניין הזה היא שנתחיל עכשיו לפלח את הדוח הזה לשניים- שלושה דוחות, כרגע זה - - -

דוד אזולאי: למה שלושה?

דוד אזולאי: רק שניים.

שמואל גולן: כי יש כאלה שכבר אנחנו נמצאים בשלבי סיום.

שמואל גולן: דרך אגב, מי שנמצא בשלבי סיום זה דווקא הקטנות שההוצאה הכספית שלהן היא קטנה.

תומר רוזנר: אבל, אם הם היו בסדר, והגישו בזמן, למה שהם יסבלו?

שמואל גולן: כי לפעמים אנחנו מדברים על יישוב קטן שהסכום או המנדט או הערך שלו הוא נמוך מאוד.

שמואל גולן: דע לך, שלא זה מה ש- - -.

שמואל גולן: אותי יותר מדאיג הרשויות הגדולות כמו ירושלים, כמו תל-אביב.

שמואל גולן: אלו רשויות שבהן הוציאו מיליוני שקלים, ואתה מתחיל לעבוד על כל פעולה כזאת ולבדוק.

שמואל גולן: יש לי מחלוקת איתם.

שמואל גולן: לפעמים, להם יש איתנו מחלוקת.

שמואל גולן: לכן, אני מאוד זהיר לבוא עכשיו ולהגיד: תנו לנו זה.

שמואל גולן: כל מה שביקשנו הוא דחייה בחודש.

שמואל גולן: אני סבור שבחודש הזה אנחנו גומרים את הכול, כי אנחנו נמצאים במה שנקרא בישורת האחרונה כמעט עם כולם.

שמואל גולן: ואז יצא גם דוח.

שמואל גולן: אני רוצה רק להזכיר שאנחנו הולכים בשבועיים הקרובים לפרסם את הדוח של הבחירות המקדימות.

שמואל גולן: היום ומחר הם בדיוק הימים שבהם עולים לרגל כל הטוענים כנגד הסנקציה שהם קיבלו.

דוד אזולאי: כלומר, רק אחרי ה-26.8, אלה שהגישו יקבלו את ה-15%.

שמואל גולן: אחרי שאנחנו נפרסם - כן.

שמואל גולן: לא בהכרח כולם מקבלים 15%.

שמואל גולן: המטרה נועדה לשמר יכולת לממש את הדוח של המבקר.

דוד אזולאי: חבר הכנסת מקלב, בבקשה.

אורי מקלב: אדוני היושב ראש, אני רואה את ההתחבטויות על הפנים שלך.

אורי מקלב: אתה רואה לכאן ולכאן.

אורי מקלב: אין ספק שככל שהדוח מתפרסם כמה שיותר מהר וככל שהוא יותר קרוב לתקופת הבחירות, יש לו גם אפקט.

אורי מקלב: לכאורה היינו יכולים לומר שיש שני היבטים מדוע הדוח צריך שהוא יהיה מוקדם.

אורי מקלב: ההיבט האחד הוא מה שאמר אדוני היושב ראש הוא התשלום יותר מהר של 15% שאתם אוחזים בו עדיין, וגם העניין שככל שזה יותר קרוב יש לזה אפקטיביות, וככל שזה יותר מרוחק מתקופת הבחירות זה כבר הפך את הדבר הזה ללא רלוונטי.

אורי מקלב: מצד שני, אני רוצה להעלות את הניסיון האישי.

אורי מקלב: כולנו יודעים שה-15% האלה צריכים ללכת לאנשים קטנים מאוד שחייבים להם, זה לאו דווקא של מפלגת האם.

אורי מקלב: זה חובות לאנשים.

דוד אזולאי: אפשר לומר כמעט אישיים.

אורי מקלב: הרוב הם אנשים קטנים, לפעמים בדפוס, ולפעמים עובדים.

אורי מקלב: אדוני היושב ראש, לי יש חשש אחר.

אורי מקלב: אם אנחנו נזרז את משרד מבקר המדינה להוציא את הדוחות יותר בזמן - ואני מבין את הקשיים שלהם, ויש להם הרבה קשיים, ויש הרבה הדיינות בין המפלגות – הגורל או החוק ייחרץ לרעת המפלגות כי צריך להחליט מהר.

אורי מקלב: יכול להיות שאנחנו עושים עוול למפלגות.

אורי מקלב: מה שכן, ישנה הצעת פשרה.

אורי מקלב: עדיין לא לפרסם, לא צריך לפרסם את הכול.

אורי מקלב: כשאתה מפרסם חלק אתה גם מאבד את האפקטיביות.

אורי מקלב: את הדוח לא לפרסם, אבל לשחרר כסף.

דוד אזולאי: הם לא יכולים.

אורי מקלב: אז אולי אנחנו יכולים לתקן – זה רק תקנה - שאם הוא יכול- - -

דוד אזולאי: זה מצריך תיקון לחוק.

דוד אזולאי: אתה לא יכול לעשות את זה עכשיו.

אורי מקלב: אנחנו לא מפרסמים.

אורי מקלב: אבל, אם אנחנו מאשרים - - -

דוד אזולאי: ה-15% תלוי בפרסום.

אורי מקלב: מה זה פרסום?

אורי מקלב: פרסום בציבור?

דוד אזולאי: כן, פרסום הדוח.

שמואל גולן: מבחינתנו, זה הגשה ליושב ראש הכנסת ולוועדת הפנים.

שמואל גולן: זה נקרא פרסום אצלנו.

אורי מקלב: האם אי אפשר למצוא דרך של הגשה בלי הפרסום?

אורי מקלב: אולי עצם ההגשה, בלי הפרסום?

דוד אזולאי: אולי אני אלך על הצעת פשרה, ואולי נאריך רק בשבועיים.

שמואל גולן: נעשה את כל המאמצים.

דוד אזולאי: נמזער את הנזק.

שמואל גולן: צודק חבר הכנסת שאמר - אנחנו באמת נותנים את הזכות לכל אחד לבוא ולטעון מה שהוא רוצה לטעון, ולו רק שלא ייווצר מצב שמישהו מרגיש את עצמו מקופח.

שמואל גולן: אתה יודע שבשלטון המקומי מדובר בהרבה רשימות.

שמואל גולן: לחלק מהאנשים זוהי הפעם הראשונה שהם עוסקים בעניין הזה.

שמואל גולן: הם לא יודעים בכלל איך להגיש, מה להגיש.

שמואל גולן: עקומת הלמידה אצלם היתה די מסובכת.

שמואל גולן: לא לכל אחד יש כסף להעסיק רואה חשבון, ולהגיש לנו את זה בצורה מסודרת.

שמואל גולן: חלקם באמת הלכו מתוך אידיאולוגיה להוציא את המינימום ההכרחי ולהיבחר, וחלקם גם נבחרו.

שמואל גולן: לכן, נצטרך לתת להם את הזכות גם לדבר, גם לטעון, וגם לתקן.

דוד אזולאי: אני מציע שאנחנו נעשה את זה עד ה-12 באוגוסט.

דוד אזולאי: אני מקווה שזה לא יצא שבת.

תומר רוזנר: לא, יום רביעי.

דוד אזולאי: או,קיי, אז עד ה-12 באוגוסט, ומאריכים בשבועיים במקום בחודש.

נורית ישראלי: נעשה כמיטב יכולתנו, אדוני היושב ראש.

שמואל גולן: כמיטב יכולתנו.

דוד אזולאי: אני לא רוצה להעמיד אתכם במבחן קשה.

דוד אזולאי: אבל, אני מאמין שאתם תוכלו לעמוד בזה.

דוד אזולאי: אבל, ליבי ליבי על אותם אלה שהתחייבו לספקים.

דוד אזולאי: יש הבדל אם דוחים ספק לשבועיים, או אם דוחים אותו לחודש ימים.

נורית ישראלי: זה נכון.

נורית ישראלי: גם ליבנו, ליבנו לא גס בדבר הזה.

נורית ישראלי: סך הכול, זה עסקים קטנים ועוסקים קטנים.

דוד אזולאי: לכן, הלכתי על הפשרה של שבועיים.

דוד אזולאי: אני חושב שזה זמן סביר לכולם, אלא אם תגידו לי שזה קריטי, וצריך להוסיף עוד כמה ימים.

נורית ישראלי: נשתדל כמיטב יכולתנו.

נורית ישראלי: אדוני היושב ראש, זו שנה חריגה.

נורית ישראלי: צריך להבין שבגלל התזמון של לוחות הזמנים של הבחירות ברשויות המקומיות, והבחירות הכלליות, והפריימריס - - -

שמואל גולן: שלוש מערכות כבדות מאוד נחתו עלינו.

נורית ישראלי: זה בלוח זמנים יחסית קצר, ואיכשהו טווחי הזמן הצטופפו לתקופה יחסית קצרה.

נורית ישראלי: אצלנו אלו אותם אנשים שעוסקים בכך, זה אותן מערכות.

דוד אזולאי: יוצא פה מצב אבסורדי שאלה שהם היו בסדר, אנחנו מענישים אותם.

דוד אזולאי: ואלה שלא בסדר, שלא הגישו את הדוח, הם מקבלים עוד פרס בכך שמאריכים להם.

שמואל גולן: אנחנו נשתדל, ואני מקווה שלא נצטרך לבוא ולבקש ארכה נוספת.

קריאה: רק תעבירו לנו את הרשימה.

נורית ישראלי: תקבלו.

אורי מקלב: האם יש משמעות להצעת החוק ש- - -

דוד אזולאי: כבר העלאנו את הנושא הזה.

אורי מקלב: ואז בין כה וכך אתה צריך - - -

דוד אזולאי: בסדר, אני מקווה שגם את זה נגמור השבוע.

תומר רוזנר: ולהערתו השנייה של עו"ד דבוש, אם אין כוונה של מבקר המדינה להאריך הארכה נוספת של מועד הגשת הדוחות, ובהתחשב בפקיעת הערבויות, אכן יש מקום שמבקר המדינה יבהיר את העמדה הזאת לשר הפנים באופן ששר הפנים יוכל לחלט את הערבויות של מי שלא הגיש את ה- - -

שמואל גולן: אנחנו נעביר את זה.

שמואל גולן: אין לנו בעיה להעביר את זה תוך יום יומיים.

דוד אזולאי: רבותי, אנחנו מאשרים את הארכת המועד להגשת הדין וחשבון של מבקר המדינה בדבר חשבונות הסיעות והרשימות שהשתתפו בבחירות לרשויות המקומיות שהתקיימו בנובמבר 2008, לתאריך 12.8.2009, על פי סעיף 23(א) לחוק.

דוד אזולאי: מי בעד ההצעה?

דוד אזולאי: מי נגד?

דוד אזולאי: ה צ ב ע ה הארכת המועד להגשת הדין וחשבון של מבקר המדינה בדבר חשבונות הסיעות והרשימות שהשתתפו בבחירות לרשויות המקומיות שהתקיימו בנובמבר 2008, לתאריך 12.8.2009, אושרה.

דוד אזולאי: אין מתנגדים, אין נמנעים.

דוד אזולאי: לפיכך, הגשת הדוח לרשויות העצמאיות עוברת ל-12.8.2009.

דוד אזולאי: תודה רבה לכולם.

שמואל גולן: תודה רבה, אדוני.

נורית ישראלי: תודה רבה, אדוני היושב ראש.